סניקרס
אני יושב בקיוסק של חבר שלי ; לילה ; אוכל סניקרס מתוק וחושב ; על הגוף שלי שאני מזניח באופן חופשי ; הוא משוחרר מעכבות ; שמונים קילו בשר נא העצמות שלי סוחבות ; בחריקת מפרקים ותעוקת חזה וכרס לוחצת על מכנס מבד מתפקע ; ואני ממשיך עם המחשבה הזאת ; שאם כבר החלטת להתאבד סופית ; קח גם בחשבון שמעבר לכל הטרחה והלכלוך שתשאיר אחריך ; ואני אפילו לא מדבר פה בכלל על כל הכיעור והתולעים במוח של לפני ; אתה הולך לרצוח מישהו בדם קר, במקרה הזה את עצמך ; אתה רוצח במו ידיך נפש חיה חשוכה וחרבה ; באין מוצא אתה דוהר במנהרה המתעקלת ; הלוך ושוב, ימינה ושמאלה ; אתה לוקח שאכטה של חמצן אחרונה מהקיום המבעבע ; ונשאב לאן שנשאבים בקלילות מעוררת פליאה ופשטות ; כמו חופן קבוקים שנשפך מהיד שלך ומתפזר על האדמה ; ככה בדיוק ; בשביל להתחקות אחרי משב הרוח אתה חופן חתיכת חול ביד שלך ; מטפטף את הגרגירים במורד הזמן ; בשביל של הרוח המתנדנדת ; במאית שניה הם שם ואתה איתם מרחף בלחש מעל קופסאות ודודי שמש ; ובשרים קטנים מתרוצצים, חוצה שדות ועמודי חשמל ; להאיר, לכוון בשרים גבוהים ; עם הזרמים של החום שבאוויר כמו החסידות אתה נוסק במעגלים, מעלה מעלה מעלה ועוד מעלה ; מלטף את הירח הקריר וממשיך לעבר השמש. ; כדור לבה ירוק ורוחש ; אתה משליך במעופך בדל סיגריה שמתמוסס בשניה ונבלע ברוח ; השמש על הקפה בבוקר והים השוקע של המשקפי שמש זבל ; שקנית בעשרים שקל אצל מנדל ; וכל זה בגלל חבל ; וחבל ; חבל אולי על כל השנים האלה המבוזבזות והיתומות האלה שהשארת לאנחות מאחוריך ; לפחות, ; אתה אומר לעצמך, שטמון עמוק למטה וכבר מתחיל להתפורר ומאבד את הטריות, ; פג התוקף ; לפחות שורש עץ, כף יד סלעית חופרת מתחת לחול ; תשאב ממך קצת ויטמינים ועלים אחרים של אדון גז הזקן שעומד בתור כמו כולם עם מספר ביד, מחכה לרופא שיספר לו שהכל בסדר, ושיכין את הצוואה ; ושלא ישכח לקחת את הכדורים בזמן, כי אחרת ישאר כאן קצת יותר מהזמן הדרוש ; וכידוע לכם,ענין עדין ומדויק הדבר ; צריך להוריד את הבשר מהגריל ברגע הנכון ; שלא יבואו בתלונות הרעבים הזועמים ולפנות מקום לבשר הקטן הבא ; כי זה דרכו של בשר ; ודרך כל בשר ועגבנייה להיוולד בפיצוח ובפקיעה, להתבשל לנבול ולהיאכל ; לכבות את הפיצוחים שלא ישרפו, ולכסות אחרי זה להכניס את הבמבות והמקרר גלידה ; אה כן,ויש גם פרחים בדלי שצריך להכניס ; להחליף להם מים ; שלא ינבלו,שיראו רעננים למחר ; יום שישי זה היום של הפרחים; 